*Θουκυδίδου Ιστορίαι*

Βιβλίο 3. Κεφάλαιο 75 §§ 1-2

# Μετάφραση

Την επόμενη μέρα ο Νικόστρατος, ο γιος του Διειτρέφη, στρατηγός των Αθηναίων, φθάνει για βοήθεια από την Ναύπακτο με δώδεκα πλοία και πεντακόσιους Μεσσήνιους οπλίτες· και διαπραγματευόταν έναν συμβιβασμό και πείθει (τους Κερκυραίους) ώστε να συμφωνήσουν μεταξύ τους να δικάσουν δέκα άντρες, τους κατεξοχήν υπαίτιους, οι οποίοι δεν έμειναν πλέον εκεί, και οι υπόλοιποι να παραμείνουν (στο νησί), αφού κάνουν συμφωνία μεταξύ τους και με τους Αθηναίους υπό τον όρο να θεωρούν τους ίδιους ως εχθρούς και φίλους. Εκείνος λοιπόν, αφού έκανε αυτά, σκόπευε να αποπλεύσει· οι αρχηγοί όμως των δημοκρατικών τον πείθουν να τους αφήσει πέντε πλοία από τα δικά του ώστε ν’ αποθαρρυνθούν οι αντίπαλοί τους να κάνουν κίνημα, και (υπόσχονται) ότι θα στείλουν μαζί του ισάριθμα πλοία, αφού τα επανδρώσουν με δικά τους πληρώματα.

**Ασκήσεις**

1. Η πρώτη ημιπερίοδος διακρίνεται για τη μεγάλη ακρίβεια στην παράθεση των πληροφοριών. Με ποιο τρόπο πετυχαίνει ο ιστορικός την ακρίβεια στην ιστορική αφήγηση;

2. Με ποιες συγκεκριμένες ενέργειες και προτάσεις επιχείρησε ο Νικόστρατος να βοηθήσει τους δημοκρατικούς;

3. *ὥστε τούς αὐτούς ἐχθρούς καί φίλους νομίζειν*: Από ποια σκοπιμότητα υπαγορεύεται η πρόταση του Νικόστρατου;

4. *κρῖναι, οἰκεῖν, ἀποπλεύσεσθαι, καταλιπεῖν, ξυπέμψειν*: να βρείτε το είδος των απαρεμφάτων και τη θέση τους στο λόγο και να συμπληρώσετε το ρήμα από το οποίο εξαρτάται το καθένα.